text: РЕГЛАМЕНТ ЗА ИЗПЪЛНЕНИЕ (ЕС) № 522/2013 НА СЪВЕТА
  от 6 юни 2013 година
  за прилагане на Регламент (ЕС) № 267/2012 относно ограничителни мерки срещу Иран
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Регламент (ЕС) № 267/2012 на Съвета от 23 март 2012 г. относно ограничителни мерки срещу Иран (1), и по-специално член 46, параграфи 1 и 2 от него,
  като има предвид, че:
  (1)
  На 23 март 2012 г. Съветът прие Регламент (ЕС) № 267/2012.
  (2)
  На 20 декември 2012 г. комитетът на Съвета за сигурност на ООН, създаден съгласно Резолюция 1737 (2006) на Съвета за сигурност на ООН (ССООН), измени списъка на лицата и образуванията, спрямо които има забрана за пътуване и чиито активи се замразяват съгласно резолюции 1737 (2006), 1747 (2007), 1803 (2008) и 1929 (2010) на ССООН, като добави към този списък две образувания. Тези образувания следва да бъдат включени в списъка на лицата и образуванията, които подлежат на ограничителни мерки, съдържащ се в приложение VIII към Регламент (ЕС) № 267/2012.
  (3)
  В съответствие с Решение за изпълнение 2013/270/ОВППС на Съвета от 6 юни 2013 г. за изпълнение на Решение 2010/413/ОВППС относно ограничителни мерки срещу Иран (2), в съдържащия се в приложение IХ към Регламент (ЕС) № 267/2012 списък на лицата и образуванията, подлежащи на ограничителни мерки, следва да бъдат добавени нови образувания, свързани с образуванията, които вече са включени в списъка.
  (4)
  В допълнение, следва да бъде изменено вписването относно определени лица и образувания, които подлежат на ограничителни мерки, съдържащ се в приложение IХ към Регламент (ЕС) № 267/2012.
  (5)
  Вече няма основания определени образувания да продължат да фигурират в списъка на лицата и образуванията, които подлежат на ограничителни мерки, съдържащ се в приложение IX към Регламент (ЕС) № 267/2012.
  (6)
  Поради това Регламент (ЕС) № 267/2012 следва да бъде съответно изменен,
  (7)
  За да се гарантира ефективността на предвидените в настоящия регламент мерки, той следва да влезе в сила в деня на публикуването му,
  ПРИЕ НАСТОЯЩИЯ РЕГЛАМЕНТ:
  Член 1
  Приложения VIII и IX към Регламент (ЕС) № 267/2012 се изменят, както е посочено в приложението към настоящия регламент.
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Люксембург на 6 юни 2013 година.